बिहार में बिजली गिरने से चार लोगों की मौत  
अररिया और अरवल जिले में आंधी और ओलावृष्टि के कारण गेहूं की खड़ी फसल को हुए भारी नुकसान के साथ ही बिजली गिरने से चार लोगों की मौत हो गई।
बिहार के अररिया और अरवल जिले में आंधी, पानी और ओलावृष्टि के कारण गेहूं की खड़ी फसल को हुए भारी नुकसान के साथ ही बिजली गिरने से चार लोगों की मौत हो गई।  पुलिस सूत्रों ने बताया कि बीते 24 घंटे में अररिया जिले में फारबिसगंज थाना क्षेत्र में रामपुर गांव और नरपतगंज थाना अंतर्गत नरपतगंज गांव में आकाश से गिरी बिजली की चपेट में आकर तीन लोगों की मौत हो गई। उन्होंने बताया कि तीनों शवों को पोस्टमार्टम के लिए अररिया सदर अस्पताल लाया गया है।  आधिकारिक सूत्रों ने बताया कि मंगलवार की शाम और बुधवार तड़के तेज आंधी, पानी तथा ओलावृष्टि के कारण अररिया के पश्चिमी और पूर्वी क्षेत्रों में गेहूं की फसल को भारी नुकसान हुआ, जबकि आंधी के कारण कई पेड़, बिजली और टेलीफोन के खंभे उखड़ गए। कई कच्चे घर तेज आंधी के कारण क्षतिग्रस्त हो गए। मृतकों की शिनाख्त की जा रही है।  वहीं अरवल जिले से प्राप्त समाचार के अनुसार मेहंदिया थाना अंतर्गत हल्दिया गांव में बिजली गिरने से अनिल कुमार नामक एक व्यक्ति की मंगलवार को मौत हो गई। जिले के कलेर प्रखंड में विभिन्न क्षेत्रों में ओलावृष्टि के कारण गेहूं की फसल को भारी नुकसान पहुंचा है। आधिकारिक सूत्रों ने बताया कि प्रशासन इस प्राकृतिक आपदा के कारण हुए नुकसान का आकलन कर रहा है।  पटना स्थित मौसम विभाग कार्यालय ने बताया कि बिहार सहित उत्तर प्रदेश और झारखंड के ऊपर कम दबाव का क्षेत्र बनने के कारण इन राज्यों में कई स्थानों पर तेज आंधी के साथ छिटपुट बारिश तथा ओलावृष्टि हुई है।